কলিন মুনরো এবং মার্টিন গাপ্টিলের ঝড়ে উড়ে গেল শ্রীলঙ্কা। রবিবার প্রথমে ব্যাট করতে নেমে ৮ উইকেটে ১৪২ রান করে শ্রীলঙ্কা। সেই রান তাড়া করতে নেমে ব্যাটিং-তাণ্ডব শুরু করেন প্রথমে গাপ্টিল এবং পরে মুনরো।
২৫ বলে ৬৩ রান করেন গাপ্টিল। মাত্র ১৯ বলে তিনি হাফসেঞ্চুরি সম্পূর্ণ করে ফেলেন। নিউজিল্যান্ডের ক্রিকেটারদের মধ্যে যা ছিল দ্রুততম। কিন্তু মুনরো তিন নম্বরে ব্যাট করতে এসে গাপ্টিলের সেই রেকর্ড ভেঙে দেন। তিনি করেন ১৪ বলে ৫০ রান। অল্পের জন্য রক্ষা পায় যুবরাজ সিংহের (১২ বলে ৫০ রান) টি-টোয়েন্টিতে দ্রুততম হাফসেঞ্চুরির নজির। ১০ ওভারে মাত্র ১ উইকেট হারিয়ে ১৪৭ রান তুলে নেয় নিউজিল্যান্ড।
একই দিনে আরও এক বিরল কীর্তির সাক্ষী হয়ে রইল অকল্যান্ডের ইডেন পার্ক। টি-টোয়েন্টির ইতিহাসে এই প্রথমবার কোনও দু’জন ব্যাটসম্যান ২০ বলের কমে হাফ সেঞ্চুরি পূর্ণ করলেন। শুধু তাই নয়, টি-টোয়েন্টির ইতিহাসে দ্বিতীয় দ্রুততম রান রেটেরও (১৪.৭) নজির গড়ে ফেললেন মুনরো-রা। পাশাপাশি শ্রীলঙ্কার লেগস্পিনার জেফ্রি ভান্দারসে রবিবার ২ ওভার বল করে ৪১ রান দিয়েছেন। তাঁর ইকনমি রেট ২০.২। টি-টোয়েন্টির ইতিহাসে যা সবচেয়ে খারাপ।